b'\n_START_ARTICLE_\nLiha\n_START_PARAGRAPH_\nLiha on ravinnoksi k\xc3\xa4ytett\xc3\xa4v\xc3\xa4\xc3\xa4 lihaskudosta. L\xc3\xa4hes kaikki myyt\xc3\xa4v\xc3\xa4 liha on el\xc3\xa4inten luihin liittyvi\xc3\xa4 lihaksia eli luurankolihaksia, mutta lihaksia on my\xc3\xb6s muun muassa ruokatorvessa ja sis\xc3\xa4elimiss\xc3\xa4. Lihakarja tuottaa lihan lis\xc3\xa4ksi my\xc3\xb6s sis\xc3\xa4elimi\xc3\xa4, verta, nahkaa ja luuta. _NEWLINE_Liha muodosti kalan ohella ihmiskunnan ruokavalion perustan ennen karjatalouteen ja maanviljelykseen siirtymist\xc3\xa4. Useimmissa kulttuureissa on ollut pakko ruveta koostamaan ruokavalio suureksi osaksi viljelykasveista ja maitotaloustuotteista viimeist\xc3\xa4\xc3\xa4n siin\xc3\xa4 vaiheessa, kun riistael\xc3\xa4imet ovat k\xc3\xa4yneet v\xc3\xa4hiin v\xc3\xa4est\xc3\xb6nkasvun aiheuttaman ravinnonpyynnin lis\xc3\xa4\xc3\xa4ntymisen vuoksi. _NEWLINE_Liha jaetaan punaiseen ja valkoiseen lihaan. Punaisella lihalla tarkoitetaan yleens\xc3\xa4 naudan, sian, lampaan, poron ja hirven lihaa. Valkoisella lihalla tarkoitetaan siipikarjan, kuten broilerin ja kalkkunan lihaa. Joissakin maissa, kuten Australiassa ja Yhdysvalloissa, sianliha luokitellaan valkoiseksi lihaksi ja punaisella lihalla tarkoitetaan yksinomaan m\xc3\xa4rehtij\xc3\xb6ist\xc3\xa4 saatavaa lihaa._NEWLINE_Kalojen ja \xc3\xa4yri\xc3\xa4isten lihasta k\xc3\xa4ytet\xc3\xa4\xc3\xa4n suomen kieless\xc3\xa4 yleisesti nimityksi\xc3\xa4 kala ja \xc3\xa4yri\xc3\xa4iset. Joskus k\xc3\xa4ytet\xc3\xa4\xc3\xa4n my\xc3\xb6s nimityst\xc3\xa4 hedelm\xc3\xa4liha, mutta t\xc3\xa4ll\xc3\xb6in tarkoitetaan hedelmien maltoa. Mallosta puhuttaessa sanaa liha ei yleens\xc3\xa4 k\xc3\xa4ytet\xc3\xa4 yksin\xc3\xa4\xc3\xa4n ilman viittausta hedelm\xc3\xa4\xc3\xa4n._NEWLINE_Valtaosa l\xc3\xa4nsimaissa kulutetusta lihasta on sianlihaa, naudanlihaa tai lampaanlihaa. Joissakin Euroopan maissa ja muuallakin my\xc3\xb6s hevosenlihaa, vuohenlihaa ja peuranlihaa k\xc3\xa4ytet\xc3\xa4\xc3\xa4n s\xc3\xa4\xc3\xa4nn\xc3\xb6llisesti. My\xc3\xb6s muita nis\xc3\xa4k\xc3\xa4slajeja k\xc3\xa4ytet\xc3\xa4\xc3\xa4n ravinnoksi eri puolilla maailmaa riippuen niiden saatavuudesta ja paikallisista tavoista. Esimerkiksi hylje ja j\xc3\xa4\xc3\xa4karhu ovat t\xc3\xa4rkeit\xc3\xa4 inuitien ruokavaliossa; kirahvi, sarvikuono, virtahepo ja norsu joidenkin Keski-Afrikan heimojen ruokavaliossa; Australian aboriginaalit k\xc3\xa4ytt\xc3\xa4v\xc3\xa4t kengurunlihaa; Kaakkois-Aasiassa koira ja kissa kuuluvat ruokavalioon; aavikkoalueilla yleinen kameli tarjoaa paikallisille t\xc3\xa4rke\xc3\xa4n ravinnonl\xc3\xa4hteen ja valaat ovat kuuluneet japanilaisten ja norjalaisten ruokavalioon._NEWLINE_Lihaa saadaan my\xc3\xb6s riistael\xc3\xa4imist\xc3\xa4 kuten hirvist\xc3\xa4, kanista, mets\xc3\xa4kauriista, mets\xc3\xa4j\xc3\xa4niksist\xc3\xa4, ja linnuista sek\xc3\xa4 kaloista. My\xc3\xb6s matelijoiden, kuten alligaattorin ja k\xc3\xa4\xc3\xa4rmeiden lihaa k\xc3\xa4ytet\xc3\xa4\xc3\xa4n paikoin ihmisravinnoksi.\n_START_SECTION_\nTuotanto\n_START_PARAGRAPH_\nLihantuotantoon k\xc3\xa4ytett\xc3\xa4v\xc3\xa4 el\xc3\xa4in teurastetaan. Teurastaminen tapahtuu mahdollisimman hygieenisesti ja aiheuttamatta el\xc3\xa4imelle stressi\xc3\xa4, jotta lihan laatu ei k\xc3\xa4rsisi. El\xc3\xa4in tainnutetaan ja siit\xc3\xa4 lasketaan veret, jolloin se kuolee. Teurastuksen j\xc3\xa4lkeen el\xc3\xa4in nyljet\xc3\xa4\xc3\xa4n tai kynit\xc3\xa4\xc3\xa4n sek\xc3\xa4 yleens\xc3\xa4 paloitellaan. Suurin osa myyt\xc3\xa4v\xc3\xa4st\xc3\xa4 lihasta pakataan, usein suojakaasuun. Pakattava liha voidaan my\xc3\xb6s esimerkiksi kuutioida, viipaloida tai suikaloida, tai marinoida. T\xc3\xa4yslihatuotteisiin k\xc3\xa4ytet\xc3\xa4\xc3\xa4n l\xc3\xa4hes pelk\xc3\xa4st\xc3\xa4\xc3\xa4n lihaa, mutta joskus my\xc3\xb6s suolaa, mausteita, lis\xc3\xa4aineita ja vett\xc3\xa4. Lihajalosteisiin kuten makkaraan k\xc3\xa4ytet\xc3\xa4\xc3\xa4n muitakin aineita.\n_START_SECTION_\nTerveysvaikutukset\n_START_PARAGRAPH_\nValmismarinoidun lihan, makkaran, kinkun, pekonin ja muiden lis\xc3\xa4aineita sis\xc3\xa4lt\xc3\xa4vien lihavalmisteiden k\xc3\xa4ytt\xc3\xb6 lis\xc3\xa4\xc3\xa4 tiettyjen sairauksien riski\xc3\xa4, toisin kuin prosessoimattoman lihan k\xc3\xa4ytt\xc3\xb6. T\xc3\xa4m\xc3\xa4n arvellaan johtuvan lis\xc3\xa4aineista, kuten nitraatista, fosfaatista ja natriumista._NEWLINE_Teollisesti jalostettujen lihavalmisteiden nauttiminen lis\xc3\xa4\xc3\xa4 18 prosentilla riski\xc3\xa4 kuolla muuta v\xc3\xa4est\xc3\xb6\xc3\xa4 nuorempana jokaista p\xc3\xa4ivitt\xc3\xa4in nautittua 50 gramman annosta kohti. Punaista lihaa sy\xc3\xb6vill\xc3\xa4 ei havaittu vastaavaa riski\xc3\xa4. Ylim\xc3\xa4\xc3\xa4r\xc3\xa4iset kuolemat johtuivat etenkin syd\xc3\xa4n- ja verenkiertoelinten sairauksista ja sy\xc3\xb6vist\xc3\xa4. _NEWLINE_Vuonna 2010 julkaistussa yhdysvaltalaisessa metatutkimuksessa, joka kattoi yhteens\xc3\xa4 20 tutkimusta ja 1\xc2\xa0218\xc2\xa0380 koehenkil\xc3\xb6\xc3\xa4, havaittiin teollisten lihavalmisteiden k\xc3\xa4yt\xc3\xb6n lis\xc3\xa4\xc3\xa4v\xc3\xa4n syd\xc3\xa4n- ja verisuonisairauksien sek\xc3\xa4 diabeteksen riski\xc3\xa4, mutta ei aivohalvauksen riski\xc3\xa4. Prosessoimattoman punaisen lihan k\xc3\xa4yt\xc3\xb6ll\xc3\xa4 ei havaittu kohonnutta sairastumisriski\xc3\xa4 n\xc3\xa4ihin kolmeen sairauteen. _NEWLINE_Vuonna 2014 julkaistussa ruotsalaistutkimuksessa, jossa oli mukana 37 000 miest\xc3\xa4, havaittiin ett\xc3\xa4 teollisesti prosessoidut lihavalmisteet lis\xc3\xa4siv\xc3\xa4t syd\xc3\xa4men vajaatoiminnan riski\xc3\xa4, mutta prosessoimaton liha ei._NEWLINE_WHO luokitteli pari vuotta sitten teollisesti tuotetut lihavalmisteet samaan haitallisuusluokkaan kuin tupakan tai asbestin. _NEWLINE_Toisaalta lihaa sy\xc3\xb6m\xc3\xa4tt\xc3\xb6mien ihmisten kuolleisuuden on todettu olevan suurempi kuin niiden, jotka sy\xc3\xb6v\xc3\xa4t pieni\xc3\xa4 tai kohtuullisi\xc3\xa4 m\xc3\xa4\xc3\xa4ri\xc3\xa4 lihaa. T\xc3\xa4m\xc3\xa4 johtuu ehk\xc3\xa4 siit\xc3\xa4, ett\xc3\xa4 liha sis\xc3\xa4lt\xc3\xa4\xc3\xa4 ihmiselle tarpeellista proteiinia, rautaa ja sinkki\xc3\xa4 sek\xc3\xa4 monia B-vitamiineja. Kansainv\xc3\xa4linen sy\xc3\xb6v\xc3\xa4ntutkimuskeskus (IARC) on luokitellut punaisen lihan silti ryhm\xc3\xa4\xc3\xa4n 2A (todenn\xc3\xa4k\xc3\xb6iset sy\xc3\xb6p\xc3\xa4\xc3\xa4 aiheuttavat aineet). Punaisessa lihassa on paljon hemirautaa, joka saattaa edesauttaa soluvaurioita aiheuttavien happiradikaalien muodostumista ja kasvattaa siten sy\xc3\xb6p\xc3\xa4riski\xc3\xa4. Kun lihaa kuumentaa kovassa l\xc3\xa4mm\xc3\xb6ss\xc3\xa4, syntyy lis\xc3\xa4ksi sy\xc3\xb6p\xc3\xa4\xc3\xa4 aiheuttavia heterosyklisi\xc3\xa4 amiineja ja polyaromaattisia hiilivetyj\xc3\xa4 eli ns. PAH-yhdisteit\xc3\xa4, jotka ovat sy\xc3\xb6p\xc3\xa4vaarallisia aineita. Punaista lihaa k\xc3\xa4ytet\xc3\xa4\xc3\xa4n etenkin pihvien valmistukseen ja pinnaltaan kuumaksi paistetut pihvit ovat edell\xc3\xa4 selostettujen yhdisteidens\xc3\xa4 vuoksi ep\xc3\xa4terveellisempi\xc3\xa4 kuin esimerkiksi hauduttamalla kypsennetty liha. Punaisen lihan sy\xc3\xb6nnin tiedet\xc3\xa4\xc3\xa4n lis\xc3\xa4\xc3\xa4v\xc3\xa4n sy\xc3\xb6p\xc3\xa4riski\xc3\xa4 my\xc3\xb6s tietyntyyppisten hiirten ruuansulatuselimist\xc3\xb6ss\xc3\xa4. Hiiren elimist\xc3\xb6 hy\xc3\xb6kk\xc3\xa4\xc3\xa4 er\xc3\xa4st\xc3\xa4 punaisesta lihasta l\xc3\xb6ytyv\xc3\xa4\xc3\xa4 sokeria vastaan. Hy\xc3\xb6kk\xc3\xa4ys aiheuttaa tulehdusreaktion, mik\xc3\xa4 puolestaan altistaa sy\xc3\xb6v\xc3\xa4lle._NEWLINE_Monet kansalliset terveyssuositukset kehottavatkin ihmisi\xc3\xa4 rajoittamaan teollisten lihavalmisteiden sy\xc3\xb6nti\xc3\xa4. Ruotsin ravintosuositus on korkeintaan 300 grammaa luutonta punaista lihaa viikossa henke\xc3\xa4 kohti. Suuremman m\xc3\xa4\xc3\xa4r\xc3\xa4n arvellaan lis\xc3\xa4\xc3\xa4v\xc3\xa4n sy\xc3\xb6p\xc3\xa4vaaraa ja syd\xc3\xa4n- ja verenkiertosairauksien vaaraa._NEWLINE_Australialaisen tutkijan Anthony McMichaelin mukaan k\xc3\xb6yhien maiden kansanterveys kuitenkin paranisi, jos niiden asukkaat voisivat kasvattaa vaatimattoman kokoista lihankulutustaan kohti 90 gramman p\xc3\xa4iv\xc3\xa4annosta.\n_START_SECTION_\nS\xc3\xa4ilytys\n_START_PARAGRAPH_\nLiha on herk\xc3\xa4sti pilaantuva elintarvike. Terveen el\xc3\xa4v\xc3\xa4n el\xc3\xa4imen lihassa ei ole bakteereja, tai niit\xc3\xa4 on hyvin v\xc3\xa4h\xc3\xa4n, eli liha on k\xc3\xa4yt\xc3\xa4nn\xc3\xb6ss\xc3\xa4 steriili\xc3\xa4. Sit\xc3\xa4 vastoin el\xc3\xa4imen nahassa, karvoissa ja suolistossa on suuria m\xc3\xa4\xc3\xa4ri\xc3\xa4 tiettyjen lajien bakteereja sek\xc3\xa4 hiivoja ja homeita. Esimerkiksi lampaan turkissa el\xc3\xa4\xc3\xa4 erityisen paljon salmonellabakteereja._NEWLINE_Kun el\xc3\xa4in teurastetaan sen liha alkaa pilaantua. Liha kuuluu useimpien muiden el\xc3\xa4inper\xc3\xa4isten tuotteiden sek\xc3\xa4 hedelmien ja vihannesten kanssa niin sanottuihin helposti pilaantuviin elintarvikkeisiin. Liha pilaantuu nopeasti, ellei sit\xc3\xa4 muokata ja varastoida asianmukaisella tavalla.\n_START_SECTION_\nKylm\xc3\xa4ketju\n_START_PARAGRAPH_\nNykyisin lihan tuoreus pyrit\xc3\xa4\xc3\xa4n takaamaan katkeamattomalla kylm\xc3\xa4ketjulla, joka alkaa teurastamolta ja p\xc3\xa4\xc3\xa4ttyy kuluttajan j\xc3\xa4\xc3\xa4kaappiin. Kylm\xc3\xa4ketjussa lihan l\xc3\xa4mp\xc3\xb6tila ei saa lain mukaan nousta miss\xc3\xa4\xc3\xa4n vaiheesa yli 6\xe2\x80\x937 \xc2\xb0C. T\xc3\xa4ss\xc3\xa4 l\xc3\xa4mp\xc3\xb6tilassa esimerkiksi jauhelihan sis\xc3\xa4lt\xc3\xa4m\xc3\xa4 mikrobim\xc3\xa4\xc3\xa4r\xc3\xa4 kaksinkertaistuu noin kuudessa tunnissa. Lihateollisuudessa suositellaankin selv\xc3\xa4sti alempia s\xc3\xa4ilytysl\xc3\xa4mp\xc3\xb6tiloja kylm\xc3\xa4ketjun rungon ja myym\xc3\xa4l\xc3\xb6iden osalta (2\xe2\x80\x934 \xc2\xb0C).\n_START_SECTION_\nPilaantuminen\n_START_PARAGRAPH_\nLihan pilaantuminen katsotaan muutoksiksi sen ulkon\xc3\xa4\xc3\xb6ss\xc3\xa4 ja koostumuksessa siten, ett\xc3\xa4 se ei ole en\xc3\xa4\xc3\xa4 kuluttajille kelpaavaa. Kaikki pilaantunut tai pilaantumaan alkanut ruoka ei ole ravinnoksi kelpaamatonta, mutta ymm\xc3\xa4rrett\xc3\xa4vist\xc3\xa4 syist\xc3\xa4 kuluttajat eiv\xc3\xa4t halua ostaa t\xc3\xa4llaista ruokaa. Tutkijoilla ei ole yksimielisyytt\xc3\xa4 siit\xc3\xa4, milloin voidaan sanoa, ett\xc3\xa4 liha on pilaantunut. Raja-arvoksi on karkeasti arvioitu noin 10 miljoonaa bakteeripes\xc3\xa4kett\xc3\xa4 neli\xc3\xb6senttimeri\xc3\xa4 kohden (10\xe2\x81\xb7 CFU/cm\xc2\xb2). T\xc3\xa4ll\xc3\xb6in tulevat ensimm\xc3\xa4iset havaittavat pilaantumisen merkit (haju) esiin. Paha haju johtuu bakteerien eritt\xc3\xa4mist\xc3\xa4 aineenvaihduntatuotteista kuten estereist\xc3\xa4, alkoholeista ja ketoneista._NEWLINE_Alkuvaiheen pilaantumisessa bakteerit k\xc3\xa4ytt\xc3\xa4v\xc3\xa4t ravintonaan lihan glukoosia. Kun glukoosi on loppu, bakteerit alkavat hajottaa lihan aminohappoja eli proteiineja. T\xc3\xa4ss\xc3\xa4 vaiheessa liha my\xc3\xb6s vettyy, sill\xc3\xa4 mikrobit eritt\xc3\xa4v\xc3\xa4t lihan kollageeneja hajottaessaan kollagenaasia, joka hydrolysoi lihas\xc3\xa4ikeit\xc3\xa4 ymp\xc3\xa4r\xc3\xb6iv\xc3\xa4\xc3\xa4 sidekudosta._NEWLINE_My\xc3\xb6hemm\xc3\xa4ss\xc3\xa4 pilaantumisen vaiheessa lihan pH nousee eli em\xc3\xa4ks\xc3\xb6ityy mm. ammoniumin ja amiinien vaikutuksesta. Kun mikrobien m\xc3\xa4\xc3\xa4r\xc3\xa4 nousee l\xc3\xa4helle 100 miljoonaa neli\xc3\xb6senttimetrill\xc3\xa4 (10\xe2\x81\xb8 CFU/cm\xc2\xb2), alkaa lihan pinnalle hiljalleen muodostua limakerros. Tahmea kerros johtuu niin ik\xc3\xa4\xc3\xa4n bakteerien kasvusta ja polysakkaridien synteesist\xc3\xa4._NEWLINE_Pilaantuneen lihan sy\xc3\xb6nnist\xc3\xa4 voi saada ruokamyrkytyksen. Pilaantuneet elintarvikkeet aiheuttavat my\xc3\xb6s mittavia taloudellisia menetyksi\xc3\xa4 sek\xc3\xa4 kuluttajille ett\xc3\xa4 tuottajille.\n_START_SECTION_\nKypsent\xc3\xa4minen\n_START_PARAGRAPH_\nRaaka liha yleens\xc3\xa4 kypsennet\xc3\xa4\xc3\xa4n ennen sy\xc3\xb6mist\xc3\xa4. Erilaisille lihoille sopivat erilaiset kypsennystavat. Kypsennyksess\xc3\xa4 lihan proteiinien rakenteet rikkoutuvat eli liha denaturoituu. Proteiinien muuttuminen alkaa lihan l\xc3\xa4mp\xc3\xb6tilan noustessa +50 asteeseen, jolloin lihaa mureuttavat entsyymit ovat aktiivisimmillaan. +60 asteessa liha saavuttaa medium-kypsyyden. Lihasta tulee t\xc3\xa4ysin kyps\xc3\xa4\xc3\xa4 +80 asteessa, kun viimeisetkin lihaproteiinit denaturoituvat ja solusein\xc3\xa4m\xc3\xa4t hajoavat. T\xc3\xa4ll\xc3\xb6in liha on jo melko kuivaa, sill\xc3\xa4 sen vedensidontakyky on heikentynyt._NEWLINE_Raakakypsyminen alkaa heti el\xc3\xa4imen teurastamisen j\xc3\xa4lkeen. Siin\xc3\xa4 lihan omat entsyymit l\xc3\xb6yhent\xc3\xa4v\xc3\xa4t proteiinien sidoksia, jolloin liha mureutuu ja syntyy makua parantavia aromiyhdisteit\xc3\xa4. Raakakypsent\xc3\xa4minen suoritetaan 0\xe2\x80\x93+2 asteessa yhdest\xc3\xa4 kuuden viikon ajan. Raakakypsytyst\xc3\xa4 kaipaavat naudan, lampaan, hirven, porojen ja riistalintujen lihat. Marinointi tehd\xc3\xa4\xc3\xa4n ennen kypsennyst\xc3\xa4: lihaa pidet\xc3\xa4\xc3\xa4n maustetussa liemess\xc3\xa4, jota imeytyy lihan sis\xc3\xa4\xc3\xa4n. Marinoiminen maustaa ja mureuttaa lihaa._NEWLINE_Paistaminen kypsytt\xc3\xa4\xc3\xa4 lihan ja antaa sille kauniin paistopinnan ja aromeja. Paistinpannulla paistetaan pihvej\xc3\xa4 ja muuta lihaa nopeasti voissa tai voi-\xc3\xb6ljyss\xc3\xa4. Uunissa paistettaessa k\xc3\xa4ytet\xc3\xa4\xc3\xa4n usein lihan sis\xc3\xa4l\xc3\xa4mp\xc3\xb6mittaria, jonka avulla lihan kypsyysastetta voidaan s\xc3\xa4\xc3\xa4t\xc3\xa4\xc3\xa4 halutuksi. Uppopaistamisessa liha upotetaan noin +175\xe2\x80\x93190-asteiseen \xc3\xb6ljyyn tai rasvaan. Liha usein leivitet\xc3\xa4\xc3\xa4n ennen uppopaistamista, jotta siihen saadaan rapea kuori. Grillauksessa liha kuumennetaan nopeasti ritil\xc3\xa4ll\xc3\xa4 korkeassa l\xc3\xa4mp\xc3\xb6tilassa. Savustamalla lihoja voidaan paitsi kypsent\xc3\xa4\xc3\xa4, my\xc3\xb6s maustaa ja s\xc3\xa4il\xc3\xb6\xc3\xa4. Keitt\xc3\xa4minen tapahtuu +100-asteisessa vedess\xc3\xa4 ja hauduttaminen +80\xe2\x80\x9390-asteisessa. Keitt\xc3\xa4minen sopii lihan esikypsent\xc3\xa4miseen ja keittojen valmistamiseen ja sill\xc3\xa4 voidaan pehment\xc3\xa4\xc3\xa4 sidekudosta sis\xc3\xa4lt\xc3\xa4vi\xc3\xa4 sitkeimpi\xc3\xa4 ruhonosia. Lihaa voi kypsent\xc3\xa4\xc3\xa4 my\xc3\xb6s mikroaaltouunissa, joskaan ruskistaminen ei siin\xc3\xa4 onnistu. Tyhji\xc3\xb6kypsennyksess\xc3\xa4 ruoka kypsennet\xc3\xa4\xc3\xa4n tyhji\xc3\xb6\xc3\xb6n pakattuna matalalla l\xc3\xa4mp\xc3\xb6tilalla vesihauteessa.\n_START_SECTION_\nHistoria\n_START_PARAGRAPH_\nArkeologiset l\xc3\xb6yd\xc3\xb6t osoittavat, ett\xc3\xa4 liha on aina historian alkuh\xc3\xa4m\xc3\xa4rist\xc3\xa4 kuulunut Homo-suvun edustajien ruokavalioon. Alkuaan ihmisen esi-is\xc3\xa4t ovat saaneet k\xc3\xa4ytt\xc3\xa4m\xc3\xa4ns\xc3\xa4 lihan todenn\xc3\xa4k\xc3\xb6isesti el\xc3\xa4imist\xc3\xa4, jotka ovat kuolleet tapaturmaisesti tai vanhuuttaan. My\xc3\xb6hemmin ihmissuvun edustajat oppivat tarkoituksellisesti mets\xc3\xa4st\xc3\xa4m\xc3\xa4\xc3\xa4n el\xc3\xa4imi\xc3\xa4 ravinnoksi ja tyk\xc3\xb6tarpeiksi. Sosiaalisten taitojen kehittyess\xc3\xa4 my\xc3\xb6s mets\xc3\xa4stystavat monimutkaistuivat. Varhaiset l\xc3\xb6yd\xc3\xb6kset antavat viitteit\xc3\xa4 siit\xc3\xa4, ett\xc3\xa4 jo nykyihmisen edelt\xc3\xa4j\xc3\xa4t osasivat hy\xc3\xb6dynt\xc3\xa4\xc3\xa4 maastonmuotoja, kuten rotkoja ja jyrk\xc3\xa4nteit\xc3\xa4, riistanajossa._NEWLINE_T\xc3\xa4m\xc3\xa4n mets\xc3\xa4stys-ker\xc3\xa4ilykulttuurin edustajia olivat jo neandertalinihminen (Homo neanderthalensis) ja Homo erectus, jolla oli jo melko kehittynyt mets\xc3\xa4styskulttuuri, kuten useat arkeologiset l\xc3\xb6yd\xc3\xb6t osoittavat. Nykyisi\xc3\xa4 lihael\xc3\xa4inlajeja, eli nautoja (Bos taurus), sikoja (Sus domesticus) ja lampaita (Ovis aries) ei tosin silloin viel\xc3\xa4 ollut, vaan saalisel\xc3\xa4imin\xc3\xa4 olivat monen muun lajin lis\xc3\xa4ksi n\xc3\xa4iden esi-is\xc3\xa4t alkuh\xc3\xa4rk\xc3\xa4 (Bos primigenius), villilammas (Ovis ammon) ja villisika (Sus scrofa). Mets\xc3\xa4styksest\xc3\xa4 on arkeologisia todisteita jopa ajalta 500\xc2\xa0000 eaa._NEWLINE_Kuitenkin vasta nykyihminen (Homo sapiens) keksi ottaa kiinni villiel\xc3\xa4imi\xc3\xa4 ja kesytt\xc3\xa4\xc3\xa4 niit\xc3\xa4 omiin tarpeisiinsa. V\xc3\xa4livaiheena voidaan pit\xc3\xa4\xc3\xa4 paimentolaisuutta (v\xc3\xa4hint\xc3\xa4\xc3\xa4n 7000 eaa.), jossa ihmiset kaitsivat ja seurasivat kesyj\xc3\xa4 tai puolikesyj\xc3\xa4 el\xc3\xa4imi\xc3\xa4 aina uusille alueille n\xc3\xa4iden kulloistenkin ravinnontarpeiden mukaan. Toden teolla el\xc3\xa4inten kesytt\xc3\xa4minen ja etenkin tietoinen el\xc3\xa4inten jalostaminen haluttujen ominaisuuksien aikaansaamiseksi sai alkuunsa vasta pysyv\xc3\xa4n maanviljelyn kehitytty\xc3\xa4, noin 5000 eaa._NEWLINE_Kaikki t\xc3\xa4rkeimm\xc3\xa4t nykyiset lihantuotantoel\xc3\xa4imet \xe2\x80\x93 sika, kana, nauta ja lammas \xe2\x80\x93 on aikojen kuluessa jalostettu villeist\xc3\xa4 kantamuodoista. Jalostuksella on pyritty ja pyrit\xc3\xa4\xc3\xa4n voimistamaan el\xc3\xa4inlajissa haluttuja piirteit\xc3\xa4. Sika on nykyisist\xc3\xa4 kotiel\xc3\xa4imist\xc3\xa4 puhtaimmin vain lihatuotantoon jalostettu el\xc3\xa4in. Naudalla ja lampaalla sen sijaan on erotettavissa v\xc3\xa4hint\xc3\xa4\xc3\xa4n kaksi jalostuslinjaa. Nautaa on jalostettu sek\xc3\xa4 maitokarjaksi, ett\xc3\xa4 lihakarjaksi ja lammasta sek\xc3\xa4 villantuotantoon, ett\xc3\xa4 lihantuotantoon. T\xc3\xa4m\xc3\xa4n jalostusty\xc3\xb6n seurauksena ovat v\xc3\xa4hitellen muotoutuneet nykyiset kotiel\xc3\xa4inrodut.\n_START_SECTION_\nSianliha\n_START_PARAGRAPH_\nKaikki nykyiset sikarodut on jalostettu villisioista, p\xc3\xa4\xc3\xa4asiassa kahdesta alalajista, Euroopassa esiintyv\xc3\xa4st\xc3\xa4 villisiasta (Sus scrofa scrofa) ja it\xc3\xa4isess\xc3\xa4 Aasiassa esiintyv\xc3\xa4st\xc3\xa4 juovasiasta (Sus scrofa vittatus). Sikojen kesytys kotiel\xc3\xa4imiksi tapahtui aikaisintaan vasta pysyv\xc3\xa4n maatalouden kehitytty\xc3\xa4 neoliittisella kaudella. Todisteita sian pit\xc3\xa4misest\xc3\xa4 kotiel\xc3\xa4imen\xc3\xa4 l\xc3\xb6ytyy tosin vasta noin 2500 eaa. nykyisen Unkarin ja Turkin alueilta. Kreikkalais-roomalaiselle kulttuurille sika oli jo t\xc3\xa4rke\xc3\xa4 lihantuotantoel\xc3\xa4in, jonka lihaa suolattiin ja savustettiin sek\xc3\xa4 k\xc3\xa4ytettiin makkaran valmistukseen.\n_START_SECTION_\nNaudanliha\n_START_PARAGRAPH_\nNykyiset kesynaudat voidaan jakaa kahteen ryhm\xc3\xa4\xc3\xa4n, eurooppalaistyyppiseen nautaan (Bos taurus) sek\xc3\xa4 Afrikassa ja Aasiassa yleiseen kyttyr\xc3\xa4selk\xc3\xa4iseen nautaan (Bos indicus). N\xc3\xa4m\xc3\xa4 molemmat polveutuvat alkuh\xc3\xa4r\xc3\xa4st\xc3\xa4 (Bos primigenius), joka kesytettiin _NEWLINE_noin 5000 eaa. Kesytetyst\xc3\xa4 kyttyr\xc3\xa4selk\xc3\xa4isest\xc3\xa4 naudasta l\xc3\xb6ytyy todisteita Mesopotamiasta ajalta noin 4500 eaa. ja eurooppalaistyyppisest\xc3\xa4 naudasta Egyptist\xc3\xa4 noin 4000 eaa.\n_START_SECTION_\nLampaanliha\n_START_PARAGRAPH_\nKotiel\xc3\xa4inlampaat kuuluvat lajiin Ovis aries, jonka arvellaan olevan kotoisin l\xc3\xa4ntisest\xc3\xa4 Aasiasta._NEWLINE_Lammas on vanhimpia ihmisen kesytt\xc3\xa4mi\xc3\xa4 lihael\xc3\xa4inlajeja. Vanhimmat maatalouteen liittyv\xc3\xa4t merkit lampaiden pidosta ovat arkeologisissa kaivauksissa Jerikon neoliittisista kerrostumista l\xc3\xb6ydetyt lampaanluut, jotka on ajoitettu kaudelle noin 8000\xe2\x80\x937000 eaa. Mesopotamialaisissa ja egyptil\xc3\xa4isiss\xc3\xa4 friiseiss\xc3\xa4 ajalta 3500\xe2\x80\x933000 eaa. on n\xc3\xa4ht\xc3\xa4viss\xc3\xa4 ett\xc3\xa4 jo tuolloin oli kehittynyt useita lammasrotuja.'